羅疇老所藏李伯時畫馬圖二首 御馬
作者：李綱
朝代：宋

paragraphs: 房星之精下天駟，産此騏驎奉天子。
龍媒徠自大宛城，汗血生從渥洼水。
那知妙手居合淝，筆端能出神俊姿。
顧視清高氣深穏，志意俶儻精權奇。
蘭筋秀骨連錢直，細毛蕭捎豐頰臆。
金鞿絡首牽奚官，自中伏波銅馬式。
一疋駐立一疋行，坐看千載風雲生。
鸞旗在前屬車後，雖有絕足何由呈。